Mercedes se groen opstopper vir 2022 | Netwerk24
Mercedes se groen opstopper vir 2022
Mercedes bring vanjaar vyf nuwe e-voertuie na Suid-Afrika, van wie die klein EQA straks die gewildste sal wees.
Spesialis-handelaars wat gaan fokus op e-voertuie, vyf nuwe batterygedrewe motors en 'n gratis kragboks om by jou huis (of kantoor) in te bou, is die groen opstopper waarmee Mercedes SA die nuwe jaar mee ingelui het.
Vanjaar word alom verwag dat talle vervaardigers hul eerste hoofstroom-e-voertuie na Suid-Afrika gaan bring. Ons het vir jare al 'n Toyota Prius en Nissan Leaf hier. Maar vanjaar bring Volkswagen sy middelslag ID.4, BMW sy iX-sportnuts, en Mercedes 'n handvol – vyf – nuwe EQ-modelle.
EQ is die sambreel-handelsnaam vir al sy nuwe e-voertuie, en voorlopig word dinge heel eenvoudig gehou. Die EQA is die klein A-klas-tipe sportnuts, die EQB is die middelslag-sportnuts, terwyl die EQC die GLC-grootte sportnuts sal wees.